Leonard Stöckel

**Leonard Stöckel** (* 1510, Bardejov – † 7. jún 1560, Bardejov) bol slovenský humanistický spisovateľ a teológ, rektor bardejovskej mestskej školy.

## Život
Pochádzal z rodiny bardejovského kováča a richtára. Študoval v Košiciach, Vratislave a od roku 1530 na univerzite vo Wittenbergu pod vedením predstaviteľov nemeckej reformácie Martina Luthera a Filipa Melanchtona. Najmä pod ich vplyvom sa formovala jeho vierouka a kultúrna a vzdelanostná úroveň. 

Po rokoch pôsobenia vo funkcii rektora školy v Eislebene (v r. 1534 – 1539) sa vrátil do rodného mesta kde prevzal vedenie latinskej mestskej školy (okrem ročného pobytu v Kežmarku v r. 1555 – 1556 stál na jej čele až do svojej smrti), ktorá pod jeho vedením dosiahla vynikajúcu úroveň. O jej skvelej povesti svedčí fakt, že na nej študovali aj synovia z významných šľachtických rodín.

## Práca
Leonard Stöckel je autor niekoľkých učebníc (o. i. spisu *Leges scholae Bartfensis* z roku 1540, najstaršej pedagogickej písomnej pamiatky na Slovensku, ktorá obsahovala metodické pokyny na organizáciu mimotriednej práce žiakov, návody na osvojenie si učiva ale aj nariadenia týkajúce sa povinností žiakov a disciplinárne usmernenia) a tiež po nemecky písanej školskej drámy *Historia von Susanna* (*Príbeh o Zuzane*), vydanej v roku 1559 vo Wittenbergu. V oblasti teológie patril L. Stöckel k hlavným šíriteľom reformného učenia v severných oblastiach Horného Uhorska, napísal niekoľko významných prác na ochranu protestantizmu. Osobitný význam majú jeho *Poznámky ku všeobecným zásadám kresťanskej náuky Filipa Melanchtona* (vydané v Bazileji v roku 1560) a vyznanie viery Confessio Pentapolitana, ktorým sa združenie piatich hornouhorských miest Pentapolitana prihlásilo k protestantizmu v roku 1549.

Leonard Stöckel má veľkú zásluhu na pozdvihnutí kultúrneho, duchovného a umeleckého života v Bardejove v prvej polovici 16. storočia.

## Diela
[náhľad|Pamätná tabuľa na Radničnom námestí v [Bardejove]]

*1540 Zákony bardejovskej školy (Leges scholae Bartphensis) 
*1549 Confessio Pentapolitana 
*1558 Apologia Ecclesiae Bartphensis
*1559 Quare decreverim redire ad Musicam…,  datované 23. januára 
*1560 Traktát, ktorého nadpis je vzatý z Prvého Jánovho listu, kap. 2, verš 18, a obsahuje obhajobu bardejovskej cirkvi proti rúhaniam barbarov, ktorí ju obviňovali ako cirkev heretickú a presadzujúcu modloslužbu (Tractatus cuius titulus desumptus est ex 1 Joan. 2,18, apologiam ecclesiae Bartphensis continens contra barbarorum blasphemias, qui accusabant eam ut haereticam et propugnatricem idolorum) 
*1560 Cittum nempe Cassoviensis, Leutschoviensis, Eperiessiensis, Bartphensis, Cibiniensis (Bártfa/Bardejov )
*1561 Poznámky k Všeobecným zásadám kresťanskej náuky Filipa Melanchthona (Annotationes locorum communium doctrinae christianae Philippi Melanchtonis) (Basel/Basilej)
*1570 Výroky slávnych mužov, plným latinským titulom (Apophthegmata illustrium virorum expositione Latina et rythmis Germanicis illustrata per Lenartum Stoekelium, scholae Bartphanae rectorem) (Bartfa/Bardejov)
*1578 Pravidlá na spracovanie kázní (Opus de Antichristo; Formulae tractandarum sacrarum concionum)(Bártfa/Bardejov )
*1596 Postilla čiže podľa otázok zostavené vyrozprávanie epištol a evanjelií nedieľ i sviatkov (Postilla, sive enarrationes erotomaticae Epistolarum et Evangeliorum anniversariorum) (Bártfa/Bardejov)
*Nedatované:
**Arithemetica
**De musica [I.]
**De musica [II.]

## Spracovania divadelných hier
*1552 Terentiov Eunuch
*1553 Kain a Ábel 
*1554 Márnotratný syn
*1555 Jozef 
*1556 Vdova
*1559 Zuzana

## Zdroje
* *Catechesis d. Leonarti Stöckelii pro iuventute barthphensis composita [Anno 1556]*. (VALČO, M. - ŠKOVIERA, D., eds.) Martin : Slovenská národná knižnica, 2014. 196 s. ISBN 9788081490439
* FRICKÝ, A.: *Bardejov, kultúrne pamiatky.* Košice : Východoslovenské vydavateľstvo, 1976.
* HAJDUK, Andrej: *Leonard Stöckel : život a dielo.* Bratislava : Evanjelická bohoslovecká fakulta Univerzity Komenského, 1999, 141 s. (2. vydanie: Bardejov : Cirkevný zbor ECAV na Slovensku, 2010)
* MICHNOVIČ, Imrich: Učiteľ celého Uhorska. Vzácny epiteton pre bardejovského rektora. In: *Historická revue*, roč. 4, 1993, č. 3, s. 2122.
* Kol. autorov: *[[Encyklopédia Slovenska]].* Bratislava : Veda, 1981.
* Kol. autorov: *[[Slovensko (encyklopédia Vydavateľstva Obzor)|Slovensko - Kultúra]].* Bratislava : Obzor, 1979.

Kategória:Narodenia v 1510
Kategória:Úmrtia v 1560
Kategória:Osobnosti z Bardejova
Kategória:Slovenskí spisovatelia
Kategória:Slovenskí pedagógovia
Kategória:Humanisti
Kategória:Slovenskí teológovia
Kategória:Úmrtia 7. júna
Kategória:Osobnosti Evanjelického lýcea v Kežmarku